宋理宗

**宋理宗建道備德大功復興烈文仁武聖明安孝皇帝**諱**昀**，初諱**與莒**，賜名**貴誠**。太祖次子魏王德昭九世孫也，德昭生惟吉，七世至父**希瓐**，母全氏，家紹興府山陰縣。遂沒於城坊，為宗室遠支。嘉定中，寧宗無嗣，遂延高宗選宗室故事，嘉定十七年秋八月，寧宗疾篤，太子詢早逝，以族子竑為太子，理當立，宰執史彌遠懼其異己，密與楊皇后定策，出竑湖州。矯詔立昀為帝。改元寶慶。

寶慶元年春正月，湖州潘姓三盜懷不軌，立竑為帝，偽號精兵，將討史彌遠廢立之罪。竑以事白於朝，自領州兵討平之。彌遠遣兵後至，比至湖而事已平。乃示竑必死之運，竑自縊，是為**霅川之變**。冬十月，真德秀以言褫官、奪秩。二年春正月，帝素崇儒好理，詔錄張九成、呂祖謙、張栻、陸九淵等子孫。二月，史彌遠黨梁成大以真德秀處罰從輕，更上言五大惡云云，加削德秀二秩。

寶慶三年秋九月，上寧宗皇帝諡號。是歲，元人初來擾。以明年為紹定元年。紹定三年春正月，史彌遠族子嵩之以屯田功，賞官兩轉。冬十一月，賜史彌遠十日一朝。鄭清之、喬行簡拜相。是月，山東李全反。先是，元人南下，金人不敵，中原豪傑亂起。中有李全、李福者，號紅襖軍。寧宗嘉定十一年，全等來歸，朝廷優恤之，改忠義軍。寶慶二年，元人圍青州，全等堅守，遣其兄福求援於朝，不報，城竟陷。全等降元，元人孛魯甚器全，以山東任之。宋聞全降元事，誅其兄福。全深銜之，遂有此叛。

紹定四年春正月，趙范、趙葵誅李全於不備，齏粉之。亂平。賞賚有差。五年冬十一月，宋元合圍東京開封府，城內大疫，死者九十餘萬。光復功成。金主守緒奔歸德，旋奔蔡州。起紹定五年末，史彌遠年老不任政事，雖不允其骸骨之請，相權業已委其侄嵩之矣。是月，元人來盟，嵩之遣使報謝。紹定六年冬十月，太師史彌遠薨。贈中書令。優寵其子孫。彌遠甫亡，帝雖佯重其功，而實去其勢，詔戒貪吏。十一月，奪梁成大祿位，繼而袁韶、陳晐、鄭損等諛附彌遠者悉遭褫奪。改元，以明年為端平元年。

端平元年春三月，遣使中原，謁汴洛陵寢。賈涉子似道拜籍田令。四月，以金主完顏守緒骸骨告於太廟。六月，加史嵩之兵部尚書。端平二年夏五月，真德秀薨。三年春三月，襄陽北軍主將王旻、李伯淵焚城降元而去，財帛、兵器損失亡算。南軍主將李虎橫加搶掠，襄陽城乃空。詔責襄陽制置使趙範禦眾不利，左遷。制置仍舊。是年秋，詔罷範職，謫建寧府。冬十一月，元人陷文州。改元，以明年為嘉熙元年。

嘉熙元年春正月，加李𡌴四川宣撫使以平蜀。三月，以孟珙知江陵府。秋七月，元人軍次合肥，宋禦之。冬十一月，詔陳韡、史嵩之、趙葵等沿江守備。嘉熙二年春，蜀地漸復。是歲，光州復，誅其守臣。三年春正月，史嵩之拜右丞相，都督兩淮、四川、京湖兵馬，李宗勉爲左丞相。夏四月，去嵩之兵權，加之樞密使。冬十月，改元，以明年為淳祐元年。淳祐元年春正月，以神宗朝故相王安石不畏天命，不敬祖宗，黜其孔廟從祀。周敦頤、二程、張載諸理學顯要，悉追加爵位，從祀孔廟。帝遂幸太學，命講《大學》，諸生賞賚有差。冬十一月，元人圍安豐，提刑余玠以水師解之。淳祐二年秋九月，元人陷通州。尋降詔兩淮節制李曾伯堅守。元人攻敘州，王師與戰不利。

淳祐四年春正月，詔戒將帥略民。秋九月，史嵩之丁父憂罷相，初，帝用史嵩之開督府而國用為虛，竟無大功，論者甚眾。及詔起復之。太學生黃愷伯等百四十人上書諫，不報。嵩之自知不容於公論，遂不復起。尋以范鐘為左丞相，杜范為右丞相。五年春正月，頒新政，三月，申嚴貪贓之法，納賄者罪之。夏五月，詔沿江、湖南、江西、湖廣、兩浙造戰艦千艘，分置遊擊三萬。九月，劉整克鎮平，略廣陽，力戰有功，詔賞其官。是月，關貴、白傅戰元人於洋州，將士皆亡於陣，詔恤之。十二月，游似拜右丞相。六年夏四月，余玠請推賞在蜀立功者，從之。

五月，詔諸鎮激勵將士，募兵備馬。秋七月，元兵水軍下壽春，諸將戰禦有功，其陣沒、傷殘者賞賚有差。九月，以賈似道制置京湖、知江陵府兼夔路策應使。十一月，史嵩之依請致仕。論或非之不臣之罪，七年春正月，帝特降詔曰：「間者絀逐非才，收召衆正，史嵩之已令致事，示不復用。咨爾二三大臣，其一乃心，務舉實政，以輯寧我邦家。若辭浮於實，玩愒歲月，朕何賴焉。」其議遂寢。夏四月，鄭清之拜右丞相。趙葵視江淮、京西、湖北軍馬，知建康府，出錢千萬、銀十五萬兩、祠牒千、絹萬，並戶部銀五千萬兩以供調用。陳韡知潭州。五月，以旱久不收，帝御集英殿，求直言。六月，以天旱屍腐，詔收埋諸州縣遭兵者骸骨。冬十月，臺諫陳添差、抽差、攝局、須入、奏辟、改任、薦舉、借補、曠職、匿過等弊端凡十。

淳祐八年春二月，趙葵言入淮元兵多自山東來，朝廷遂擊膠州、高密以制其兵。九年春正月，詔補周世宗八世孫柴彥穎承務郎，襲崇義公。出官田三百畝，立表忠觀以祠吳越武肅王，今猶在焉。是月，鄭清之拜左丞相。三月，以賈似道為京湖安撫制置大使。九月，詔趙與𥲅立淳祐倉，貯藏百二十萬。官四人司之。十一月，以趙與𥲅提領國用。淳祐十年春三月，以賈似道知揚州。十一年冬十一月，高達引王師復襄、樊。將士三萬二千七百有二人具官一轉。以錢三百五十萬犒之。十二年春二月，元兵數萬攻隨、郢、安、復四州，王師卻之。夏四月，出錢百萬以供襄樊州郡復耕之用。六月，浙西、閩北、贛東大水，遣使慰問其民，免是年田租。

寶祐元年春正月，帝以弟榮王與芮子孜為皇子，賜名禥。冬十一月，賈似道獻馬，詔褒之，并其將士賞賚有差。寶祐二年春正月，元人元城利州、閬州。二月，詔禮官正秦檜諡號，帝親諭輔臣曰：「檜諡'繆狠'可也。」夏四月，詔閑田不耕者予邊境之兵耕之。六月參知政事董槐自請置司夔門，不從，而帝嘉之，以蒲擇之權其事。嘉定圍城五月，至是月始解。秋七月，詔盡發故蜀帥余玠在任所斂家財犒師振民。曩月，言官劾玠聚斂無度，至玠卒，詔錄其財，遂有此事。冬十一月，詔行自實法，是謂民戶上其田畝，以排保甲，自相稽查。行之兩浙、江東西、湖南，翌年即廢。

寶祐三年春正月，罷元夕歌舞，以戒奢靡。秋七月，以呂文德知鄂州。董槐、程元鳳輪掌宰執。九月，以端平中，劉子澄入汴勇冠三軍，元人方進擊而子澄遠遁，詔罷其祿。四年春正月，史嵩之致仕。四月，賈似道拜參知政事。五月，元人屯兵大理，勢將東來。詔結南蠻為援。六月，董槐既罷，丁大全彈劾甚厲，至以兵卒迫之出關，人情駭然。旋詔槐爲觀文殿大學士，以蔡抗代其職。九月監察御史朱熠言:境土蹙而賦斂日繁，以三百二十餘郡之財賦，供一萬餘員之奉祿，今日以一百餘郡之事力，贍二萬四千餘員之冗官。請汰冗員，帝納之。十一月，詔蜀中諸州務輕刑罰，違者罪無赦。

寶祐五年春正月，賈似道進知樞密院事，拜相。夏四月，元人攻四川苦竹隘，調湖北士卒援之。六年春正月，丁大全拜相。五月襄樊解圍，諸將賞賚有差。十一月，賈似道守東海，為元人所陷。是月，元人復入蜀。改元，以明年為開慶元年。

開慶元年春正月，元軍攻忠州、涪州，次夔州，旋破利州、隆慶、順慶，閬州、蓬州、廣安聞風而降。王師攻成都，不克。詔馬光祖自行防備。以賈似道知江陵府，爲京西湖南北四川宣撫大使、都大提舉兩淮兵甲、湖廣總領。二月，涪州元兵退。三月，元人自烏江北去。以呂文德知重慶府。六月，文德始將王師入重慶，所至激勵將士，以求效死。八月，元主蒙哥入蜀不濟，薨於軍，弟忽必烈嗣。秋九月，賈似道言元人渡江，帝命出內府金沿江犒師。詔賈似道引江西、兩廣兵士援長江上游。冬十月，詔馬光祖司江州援鄂州，史巖之司壽昌援鄂州，置司建康，任趙葵以禦敵。以向士璧廣西邊防。呂文德知鄂州。罷丁大全，以吳潛爲左丞相，賈似道爲右丞相。是月，賈似道陰與元人議和，元人許之，鄂州圍解，似道偽報大捷，帝不能察。改元，以明年為景定元年。

景定元年春正月，鄂州之圍諸將論功，賞賜甚厚。是月，元人下瑞州，江西州郡皆罹兵，復取道大理東犯，廣西向士璧、劉雄飛逆戰勝之。三月，以夏貴兼黃、壽策應使，統領水師。元人進擊湖北諸州，鏖戰。夏四月，詔賈似道歸行在，是月，揚州大火。六月，以皇子禥為皇太子。七月，吳潛奪職，謫建昌軍。自是歲起，賈似道專擅，臺閣之上，力排異己，言官皆其黨羽，帝卒不辨，至有下詔懲奸者，罪咸不加似道。

景定二年秋七月，瀘州守將劉整與蜀將俞興不和，降元。八月，元兵稍退，賈似道忌諸將有功，加莫須有汙名於趙葵、向士璧、史岩之等，謂其侵盜掩匿云云。九月，元世祖北去，踐祚大都，賈似道留元使郝經不報，帝為之惑甚。遂失議和之機。

景定三年春正月，詔丁吳黨禁，永不敘用。二月，山東李璮來歸，璮，紅襖軍李全子也。六月，璮為元人所圍，詔救之，未至而援軍遁。八月，璮為元人所害，山東諸州復陷。

景定四年春正月，始行連坐法，有宋三百年來，未有此制也。景定五年夏六月，守衢州謝塈以寇盜來，不戰自遁。秋九月，謝枋得言權奸誤國，趙氏必亡，坐大不敬罪，亡興國軍。冬十月，帝不豫，輟朝，是月崩。壽五十九。太子禥嗣位，是為度宗。葬會稽永穆陵。

## 評贊
帝起宗人遠枝，賴史彌遠定策之功，入繼大寶。在位逾三紀。自蒙古起於漠北，金人疆土日狹，宋庭不諳唇齒相依之理。端平入洛，諸將冒進，靖康之恥雖雪，南渡之恨雖消，終至旋復旋失，引虎狼於千里。沿江之防雖重，而不能禦元人於西蜀，大理降於元，東進之勢日明，京湖腹背受敵。帝向崇文，道學禮法之備，前代之所未有，先儒追封，縱旦夕危亡而不輟。帝屢求直言，污吏亦加貶謫。元人歲歲犯境，調度應時，能守江山。而賈似道阿諛行事，帝竟不察，貪功私利，置國事於罔顧，元使通好，為之羈留，議和之機，一旦盡喪，惑大於此耳。實錄院修撰趙汝騰言「陛下有用君子之名，無用君子之實。」

## 宗室
### 后妃
*壽和聖福太皇太后謝氏
*賈貴妃，賈涉女，賈似道姊
*閻貴妃
### 皇子女
*皇子維，母謝夫人。夭折
*周漢國公主，母賈貴妃。後嫁恭聖皇后侄孫楊鎮。終年二十二歲。